Diari Oficial de la Generalitat Valenciana


Sumari del DOGV 5203, del 21-02-2006 (2006/1582)

RESOLUCIÓ d'1 de febrer del 2006, de la Direcció General d'Ensenyament, de la Conselleria de Cultura, Educació i Esport, per la qual es regula la convocatòria dels premis extraordinaris final de carrera dels estudis superiors de Música i de Dansa, vigents en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5203

Data del DOGV
:   21-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1582


Data del document
:   01-02-2006

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * música
    * espectacles
    * ensenyament secundari
    * educació artística
    * premi cultural
    * legislació

RESOLUCIÓ d'1 de febrer del 2006, de la Direcció General d'Ensenyament, de la Conselleria de Cultura, Educació i Esport, per la qual es regula la convocatòria dels premis extraordinaris final de carrera dels estudis superiors de Música i de Dansa, vigents en la Comunitat Valenciana. [2006/1582]  
Els articles 12 i 13, dels decrets 132/2001, de 26 de juliol, i 128/2002, de 30 de juliol, pels quals s'establixen, respectivament, el currículum dels ensenyaments de grau superior de Música i de Dansa, preveuen que els conservatoris superiors de Música i de Dansa de l'àmbit territorial de la Comunitat Valenciana, puguen convocar premis extraordinaris final de carrera per a cada una de les especialitats que impartixen.  
L'existència de diversos conservatoris superiors de Música i de Dansa a la Comunitat Valenciana, recomana regular el procediment perquè els centres convoquen els premis extraordinaris amb criteris uniformes, respecte a la constitució dels tribunals, als requisits acadèmics que han de reunir els aspirants per a concórrer a estos, al període del curs en què han de convocar-se i realitzar-se, així com al contingut de les proves.  
Per tot això, en virtut de les competències que em conferix el Decret 115/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, resolc:  
Primer. Convocatòria dels premis i realització de les proves  
Els conservatoris superiors de Música i de Dansa de la Comunitat Valenciana, podran convocar premis extraordinaris final de carrera, als quals es referixen els articles 12 i 13 dels decrets 132/2001, de 26 de juliol, i 128/2002, de 30 de juliol, respectivament, per cada especialitat que s'impartisca en el centre.  
Els conservatoris superiors de Música i de Dansa, únicament podran convocar i concedir un premi extraordinari per especialitat convocada.  
Els premis extraordinaris seran convocats en règim de concurrència competitiva i constaran d'una prova pràctica o teòrica, d'acord amb la naturalesa de l'especialitat, el premi de la qual es convoca.  
Els conservatoris superiors de Música i de Dansa, convocaran els premis extraordinaris en el mes d'octubre de cada curs acadèmic.   
En la convocatòria, que es publicarà en els taulers d'anuncis dels centres, figuraran els continguts dels exercicis pràctics o teòrics, segons la modalitat de l'especialitat convocada.  
En la convocatòria de premis extraordinaris es publicarà la constitució dels tribunals titulars i suplents, als efectes que els seus membres puguen exercir el dret d'abstenció o bé puguen ser recusats d'acord amb el que disposa els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La realització de les proves dels premis extraordinaris, tindrà lloc en el mes de desembre següent a la convocatòria.  
Segon. Contingut de les proves  
En l'orde del dia de l'última sessió del Consell de Coordinació Pedagògica del centre, corresponent al curs anterior a la convocatòria dels premis extraordinaris, cada departament presentarà el contingut de les proves de les especialitats que tinga adscrites per a la seua aprovació o proposta de modificació del seu contingut, en el cas que no responga a les exigències que s'establixen en la present Resolució.   
Aprovat pel Consell de Coordinació Pedagògica, el contingut de les proves, la dificultat dels quals obeirà als continguts terminals dels estudis de l'especialitat convocada, es publicarà en els taulers d'anuncis dels centres per a general coneixement.  
Tercer. Requisits per a concórrer  
Per a concórrer als premis extraordinaris els aspirants hauran de tindre superades, en el curs immediat anterior a la convocatòria, tots i cada un dels ensenyaments que configuren el currículum de l'especialitat convocada, i haver completat el total de la càrrega lectiva de l'especialitat objecte de la convocatòria que figura en els decrets 132/2001, de 26 de juliol, de grau superior de Música i 128/2002, de 30 de juliol, de grau superior de Dansa. Per a presentar-se als premis extraordinaris els aspirants hauran d'aconseguir, com a mínim, la qualificació de 8, com a nota mitjana de l'expedient acadèmic de l'especialitat.   
Quart. Concessió de premis extraordinaris  
Atés el caràcter competitiu dels premis, l'aspirant premiat serà el que obtinga major puntuació en la realització de la prova.  
En el cas que dos o més concursants aconseguisquen la mateixa puntuació en la prova establida, el tribunal, per a seleccionar el concursant premiat, aplicarà la mitjana aritmètica de les qualificacions que figuren en l'expedient acadèmic de l'alumne, referides, exclusivament, a l'especialitat convocada.  
Els tribunals no podran concedir mencions honorífiques, ni distincions alienes al propi premi extraordinari.  
Els tribunals declararan deserta la convocatòria a premi extraordinari en el cas que no compareguen els aspirants inscrits o no es concedisca el premi. Per a això, els tribunals alçaran l'acta corresponent segons el model que figura en l'annex de la present Resolució.  
Una còpia de l'acta, que subscriuran tots els membres del tribunal, es publicarà en els taulers d'anuncis del centre per a possibilitar als concursants les reclamacions a què hi haguera lloc. Les reclamacions es tramitaran d'acord amb el que disposa l'article 16 dels decrets 132/2001, de 26 de juliol, per a Música i 128/2002, de 30 de juliol, per a Dansa.  
L'obtenció del premi extraordinari s'inscriurà en l'expedient acadèmic dels alumnes als efectes de la seua valoració com a mèrit addicional als seus resultats acadèmics.  
Quint. Constitució de tribunals  
Els tribunals dels premis extraordinaris estaran constituïts per tres membres designats pels directors o directores dels centres, preferentment de l'especialitat convocada o, si no n'hi ha, d'especialitats afins. Actuarà de president el catedràtic de l'especialitat més antic. En el cas que no existisquen catedràtics en l'especialitat, es designarà com a president al professor més antic de l'especialitat o especialitats afins.  
En cap cas formaran part dels tribunals professors del centre que hagen tingut el seu càrrec en l'últim curs dels estudis, o preparat per a este fi, a aspirants que es presenten a premi extraordinari.  
En el cas que no existisquen professors especialistes en nombre suficient per a constituir els tribunals, per concórrer en ells motius susceptibles d'abstenció o recusació o altres circumstàncies que recomanen la seua substitució, els directors designaran professors d'especialitats afins o de la família instrumental corresponent.  
València, 1 de febrer de 2006.. El director general d'Ensenyament: Josep Vicent Felip i Monlleó.  
ANNEX  
MODEL D'ACTA DE PREMIS EXTRAORDINARIS  
Reunit en les dependències del Conservatori Superior de Música d.........., el tribunal designat pel director del centre, als efectes de jutjar les proves establides per a optar al Premi Extraordinari en l'especialitat d...................., constituït pels professors ............ que actua com a president, ......................., que exercix com a secretari i ................ en qualitat de vocal i avaluats els exercicis realitzats per l'aspirant/s, consistents en la interpretació dels estudis, obres o treballs que figuren a continuació:  
1r ......................................................................  
2n .......................................................................  
3r ......................................................................  
Acorda, per unanimitat/majoria, amb l'aplicació prèvia dels criteris d'avaluació fets públics en el seu dia, concedir/declarar desert el Premi Extraordinari de l'especialitat d ................................. al concursant ...........................  
Contra el present acord, els interessats podran interposar la corresponent reclamació davant del director del centre en els termes que establix l'apartat cinc de la Resolució d ......... de 2006, (DOGV d .....) del director general d'Ensenyament.  
......................, .............. d ................. de dos mil sis (en lletra)  
El president El secretari  
El vocal